กรมศิลปากร จัดการแสดงตลอดปีนี้แบบครบรสทั้งนาฏศิลป์และดนตรี ใช้เทคนิคที่ทันสมัยดึงดูดผู้สนใจทุกกลุ่มวัย
กรมศิลปากร จัดการแสดงตลอดปีนี้แบบครบรสทั้งนาฏศิลป์และดนตรี ใช้เทคนิคที่ทันสมัยดึงดูดผู้สนใจทุกกลุ่มวัยนายประทีป เพ็งตะโก อธิบดีกรมศิลปากร เปิดเผยว่า สำนักการสังคีต กำหนดจัดการแสดงนาฏศิลป์และดนตรีเป็นประจำปี 2563 เพื่ออนุรักษ์ สืบทอด สร้างสรรค์ และเผยแพร่ศิลปวัฒนธรรมทางด้านนาฏศิลป์และดนตรีสู่สายตาประชาชน ประกอบด้วยการแสดงนาฏศิลป์ โขน ละคร ระบำดนตรีไทยและดนตรีสากล ที่ได้รับการอนุรักษ์ พัฒนา สร้างสรรค์ ทั้งบทการแสดง วิธีการแสดงและเทคนิคการแสดงบนเวที จัดขึ้น ณ โรงละครแห่งชาติ 3 แห่งคือ โรงละครแห่งชาติ กรุงเทพ โรงละครแห่งชาติภาคตะวันตก จังหวัดสุพรรณบุรี และโรงละครแห่งชาติภาคตะวันออกเฉียงเหนือ จังหวัดนครราชสีมา การแสดงนาฏกรรมสังคีต ได้แก่ การแสดงโขน เรื่องรามเกียรติ์ ชุดปราบกากนาสูร และชุดสืบมรรคาและละครนอก เรื่องโกมินทร์ ตอน โกมินทร์คะนอง การแสดงหนังใหญ่ประกอบการแสดงโขน เพื่ออนุรักษ์ สืบทอด ต่อยอดให้เกิดความหลากหลายและงดงามด้วยภาพการฉลุสลักลาย รายการศรีสุขนาฏกรรม การแสดงนาฏศิลป์ ดนตรี ประกอบด้วย โขน ละคร ระบำ การบรรเลง - ขับร้อง ด้วยเพลงไทยและเพลงสากล  รายการดนตรีไทยพรรณนา รายการดนตรีไทยไร้รสหรือ เป็นการบรรเลงและขับร้อง โดยวงดุริยางค์ไทยของกรมศิลปากรประกอบการแสดงนาฏศิลป์ รายการศิลปากรคอนเสิร์ต เพลงคลาสสิก เพลงพระราชนิพนธ์ เพลงสากล เพลงไทยสากลและเพลงลูกทุ่ง โดยวงดุริยางค์สากล ของกรมศิลปากร นอกจากนี้ ยังจัดรายการพิเศษ ย้อนรอยนาฏยกวี อาจารย์เสรี หวังในธรรม  รายการศิลปากรคอนเสิร์ต ในวาระวันแม่แห่งชาติและการแสดงโขน เรื่องรามเกียรติ์ ชุด “ศึกพรหมาสตร์” ซึ่งกรมศิลปากรได้ฟื้นฟูและจัดสร้างเครื่องแต่งกายขึ้น ตามพระราชเสาวนีย์ของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงด้วย